Asona ebusua yɛ Mfantsefo hɔn ebusuakuw no mu kor. Wohuan hɔn “wɔmmperkwa, Ɔdodow a wɔako asa”. Hɔn ahyɛnsew nye Akonkoran, asɛsɛgua a akomfoowa ebien twetwer enyim na nkonkoran ebein gyinagyina do. Kor gyina benkum na kor so gyina nyimfa. Nkonkoran beenu yi hwɛ biara n’enyim. Afei aberwatsia kotow ahyera a sikamfutuw wɔ mu na aboatsena bebar ho, na aboa ɔsɔ so gyina dɛm ndzɛmba yi ho.
Abakɔsɛm kyerɛ hɛn dɛ tsetseberdo no, ɔbɔmbɔfo bi tsena ase. Aber biara sɛ ɔbɔmbɔfo yi rokɔ ha a, nonko, na sɛ ɔreba so a, nonko. Da kor bi a ɔnenam haban mu reyɛ ha no na ɔnye ɔbɔmbɔfo bi a ne dzin dze Ɔdomankoma hyiae. Nna onyim no ntsi ɔfrɛɛ no. Ɔdomankoma bɔmbɔfo yi bisaa no dɛ, “Awɛ, na ɔyɛ dɛn na aber biara a mubohu wo na wo nkotsee yi? Ɔbɔfo no yii no ano dɛ “Meyɛ ankonam ntsi na etɔ dɛ ihu monko no, na sɛ ibotum aboa me a,”. Hɔ ara na bɔmbɔfo Ɔdomankoma dze ne nsa hyɛɛ no bɔha no mu yii ahatadur a ɔaposa dze maa no kyerɛɛ no dɛ, ber a ɔnam rokɔ yi, sɛ ohu abowa biara a, mma onnku no mbom onkyi nsɔ no do na ɔbɛdan nyimpa na ma ɔdze no akɔ fie akɛyɛ no boafo.
Ɔbɔmbɔfo na daa no ase na ɔkraa no nye no dzii mpaapaamu. Afei, ɔbɔfo no ne dze n’egyen menaba no hyɛɛ no bɔha no mu dɛ afei ɔrohwehwɛ onua sen dɛ oboku abowa. Oenndu beebiara na ɔnye abowa wi hyiae. Ɔdze edur no sosɔɔ no do nanso ɔanndan nyimpa. Nna no wi noara na ɔdze gyina hɔ. Ɔkɔr do dze sosɔɔ mbowa ahorow pii do na oennya boafo biara. Afei nna afon no ara yie. Dza a ɔkae ara nye dɛ, “Sɛ nnyɛ boafo na morohwehwɛ a nkyɛ mbowa a m’egyaa hɔn ma wɔkɔ no nyinara yɛ nam ma no”. Nna n’enyidado asa. Ɔnam dɛ Ɔdomankoma ɔbɔfo no hyɛɛ no dɛ mma onnku abowa no ansaana ɔdze edur no asosɔɔ no do no ntsi, oenntum ennku abowa biara.
Afei nna ɔmaanam dze ne no ho reka ha ntsi ɔdwen dɛ ɔbɔkɔ fie akɛgye n’ahom. Dɛm ber no na n’enyidado asa. Dza ɔkae nye dɛ, ao! ɔbaako yɛ yaw. Onnyi obi a sɛ biribi tɔ n’enyiwa mu a obohuw ama no. Awerɛfir mu ara na ɔnye ɔsɔ bi hyiae. Ɔbɔfo no yii ahatadur no bio, nna no mu nsu no mpo so oekyikyi ara ma asa. Ɔto n’enyi hwɛ ne nyimfa na ohun dɛ edukuramunsu na ɔtaa hɔ yi. Ɔdze kɔbɔɔ mu na ɔposae kyin no mu nsu no guu ɔsɔ no do. Ɔnkɔhwɛ a, akataasia ɔsɔɔnɔ bi na ogyina hɔ yi. Ɔbɔmbɔfo no nye akaatsia no kasae na ɔgyee too mu dɛ ɔnye no bɔkɔ fie akɛtsena. Ɔnye no kɔr fie nye no kɛtsenae nyaa mbaa. Ɔbɔmbɔfo no hun dɛ mbowa a odzikan hu hɔn mu biara anngye no amma no ɔbaa gyedɛ abowa ɔsɔ pɛ ntsi ofi hɔ no, ɔdze no yɛɛ no nua ama sɛ ohu bi a oennku no. Ɔnam dɛ nna ohu ɔsɔ a onnku no ntsi, nkorɔfo too ɔbɔmbɔfo no na ne yer na ne mba dɛ Nsɔ-nanafo. Ɔno nye ndɛ Nsɔnafo yi.
Da kor bi, nna Nsɔnafo yi rutu kwan. Ber a wɔnam rokɔ no, Aberwatsia no yɛɛ no dɛ orugu nsu aba. No dɛm ntsi, ɔbɔmbɔfo na na ebusua no faa kwan dɛ worututu do. Owiei no, ɔfaa no kun na ne mba no. Aka kakra ma ɔabɛn hɔn no, ohun dɛ n’ebusuafo yi egyina atwe hɔn kɔn rohwɛ biribi wɔ haban no mu. Aberwatsia no enndu hɔ mpo na ɔtwee no kɔn dɛ ɔrohwɛ dza oesi wɔ hɔ no. Obisaa hɔn dza a oesi na woennyi no ano mpo na ɔtwee no kɔn hun dza osi hɔ no. Ohun dɛ, ahyera kɛse bi na sikamfutuw ayɛ mu ma ma ɔwɔ bi a no ho ayeyɛ nsensanee nsesanee hyehyɛn bebar ho yi.
Aberwa no tsiaa mu dɛ,” Na iyi na hom egyina ho yi! na sɛ obi bɛfa kɔ ɛ? Ɔkasae ara wiei no na ɔbɔɔ wurudu tamee suoo ahyera no mu. Hɔ ara na ɔwɔ na baae dɛ ɔrobɔsɔw aberwa no. Nkonkoran ebein bi a nna wogyinagyina onyankyenan bi a nna ɔbɛn Nsɔnafo yi no hun dɛ, Aberwa yi reyɛ edzi emia ntsi wotuu faa dze hɔn ntabam kɔhwee ɔwɔ no bram! dɛ nkyɛ ɔbaa no dze sikamfutuw no befi ɔwɔ no nsa akɔ fie. Ahohim ntsi, ɔbaa no no ho annyɛ har ma ɔwɔ no sɔɔw no pam! Iyi nyinara mu no na ɔbɔmbɔfo no na ne mba no gyina hɔ rohwɛ ɔbaa no ne nkongyaa a oriyi no. Ɔbɔmbɔfo no hun dɛ ne yer no nntum mma ahyera a sikamfutuw ayɛ mu ma no do ntsi, ɔkɔboaa no ma wɔdze kɔr fie. Ɔwɔ no bɔr no tum aberwatsia no ma owui.
Nsɔnafo no hun dɛ, sɛ hɔn na wui mpo a, Ɔammper kwa; ɔdze biribi aba fie. Iyi ntsi na wɔpaa hɔn Nsɔnafo “Wɔmmperkwa” no. Afei so wohun dɛ nkonkoran ebien no pɛɛ dɛ nkyɛ wɔgye hɔn na nkwa na biribi a owu dze mu no, ne gye yɛ gye na ntsi a. Nnoma ebien hɔn ndzeyɛɛ gyee Nsɔnafo no ma wɔdze hɔn yɛɛ hɔn nuanom. Iyi ntsi sɛ Nsɔnafo hu nkonkoran a, nna oehu hɔn nuanom. Ɔsɔ nso dɛmara. Iyi ntsi, ɔyɛ ekyiwadze ma Nsɔnanyi biara dɛ oboku abowa ɔsɔ na akonkoran.
